Χρήστος Τριαντόπουλος

Ο Χρήστος Τριαντόπουλος (Νέα Αγχίαλος, 20 Αυγούστου 1980) είναι Έλληνας οικονομολόγος και πολιτικός, βουλευτής Μαγνησίας της Ν.Δ. από το 2023 και πρώην υφυπουργός Κλιματικής Κρίσης και Πολιτικής Προστασίας. Έχει επίσης διατελέσει υφυπουργός παρά τω Πρωθυπουργώ με αρμοδιότητα σε θέματα κρατικής αρωγής και αποκατάστασης από φυσικές καταστροφές στην κυβέρνηση του Κυριάκου Μητσοτάκη. 

Παραιτήθηκε από τη θέση του υφυπουργού τον Μάρτιο του 2025 και λόγω εμπλοκής του στην υπόθεση του σιδηροδρομικού δυστυχήματος  των Τεμπών κατά την συζήτηση για τη σύσταση προανακριτικής επιτροπής σχετικά με σιδηροδρομικό δυστύχημα. Η σύσταση προανακριτικής επιτροπής σε βάρος του υπερψηφίστηκε με ευρεία πλειοψηφία 277 ψήφων, σε σύνολο 297 βουλευτών που συμμετείχαν στην μυστική ψηφοφορία. 

 Βιογραφία 
Ο Χρήστος Τριαντόπουλος γεννήθηκε το 1980 και κατάγεται από τη Νέα Αγχίαλο Μαγνησίας, όπου και σπούδασε στο 6ο Γυμνάσιο Βόλου και στο Γενικό Λύκειο Νέας Αγχιάλου. Στη συνέχεια σπούδασε οικονομικές επιστήμες στο Πανεπιστήμιο Κρήτης και έλαβε το μεταπτυχιακό τίτλο του στις Ευρωπαϊκές και Διεθνείς Σπουδές (MSc) από τη Σχολή Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών. Έλαβε το διδακτορικό τίτλο σπουδών του (Δρ.) από το Οικονομικό Πανεπιστήμιο Αθηνών.

Παράλληλα με τις σπουδές του, έχει δραστηριοποιηθεί ερευνητικά σε μία σειρά από πανεπιστημιακά ιδρύματα, όπως (α) το Εργαστήριο Μελέτης της Μετανάστευσης και της Διασποράς του Εθνικού και Καποδιστριακού Πανεπιστημίου Αθηνών ως βοηθός ερευνητής (2006-2007), (β) το Εργαστήριο Ευρωπαϊκής Ενοποίησης και Πολιτικής του Εθνικού και Καποδιστριακού Πανεπιστημίου Αθηνών ως ερευνητής (2005-2009), και (γ) το Οικονομικό Πανεπιστήμιο Αθηνών ως συνεργάτης ερευνητής (2013-2016). Από το 2014 διετέλεσε ερευνητής στο Κέντρο Προγραμματισμού και Οικονομικών Ερευνών (ΚΕΠΕ) για θέματα χρηματοπιστωτικής εποπτείας και δημοσιονομικών θεσμών. Επίσης, έχει δραστηριοποιηθεί ως επιστημονικός συνεργάτης για θέματα οικονομικής πολιτικής και χρηματοπιστωτικών συστημάτων στη Βουλή των Ελλήνων (2008-2011) και ως εξωτερικός επιστημονικός συνεργάτης για θέματα οικονομικής ανάλυσης με τον (ελληνικό) The Economist (2008-2011). 

Την περίοδο 2012-2014 κατείχε συμβουλευτική θέση στο Γενικό Λογιστήριο του Κράτους του Υπουργείου Οικονομικών.

Έχει διδάξει, σε μεταπτυχιακό επίπεδο, στο Πανεπιστήμιο Θεσσαλίας και στο ΑΤΕΙ Πελοποννήσου, και δημοσιονομική πολιτική στην Εθνική Σχολή Δημόσιας Διοίκησης.

Είναι παντρεμένος και έχει δύο κόρες.

 Πολιτική σταδιοδρομία 
Από τον Ιούλιο του 2019 μέχρι τον Αύγουστο του 2021, ο Χρήστος Τριαντόπουλος διετέλεσε γενικός γραμματέας Οικονομικής Πολιτικής στο Υπουργείο Οικονομικών.

Από τον Αύγουστο του 2021 μέχρι τον Μάιο του 2023, ο Χρήστος Τριαντόπουλος διετέλεσε υφυπουργός παρά τω Πρωθυπουργώ, αρμόδιος για θέματα κρατικής αρωγής και αποκατάστασης από φυσικές καταστροφές στην κυβέρνηση του Κυριάκου Μητσοτάκη. 

Στις εκλογές της 21ης Μαΐου και της 25ης Ιουνίου 2023 εξελέγη βουλευτής Μαγνησίας με τη Νέα Δημοκρατία.  

Μετά τις εκλογές της 25ης Ιουνίου 2023 ορίστηκε υφυπουργός Κλιματικής Κρίσης και Πολιτικής Προστασίας στην κυβέρνηση του Κυριάκου Μητσοτάκη, θέση από την οποία παραιτήθηκε στις 4 Μαρτίου 2025.

 Παραπομπές 

 Εξωτερικοί σύνδεσμοι 

 Προφίλ του Χρήστου Τριαντόπουλου στο Υπουργείο Κλιματικής Κρίσης & Πολιτικής Προστασίας
 Προφίλ του Χρήστου Τριαντόπουλου στη Βουλή των Ελλήνων

Κατηγορία:Έλληνες υπουργοί